Марко Ганчев
Това е

chitanka.info

В стиха си сваляш камък от сърцето,

но все си мислиш: „Не, не е това!“.

Дори при стих, приличен общо взето.

Това най-много ми опротивя.

Завиждал съм на други занаяти,

но малко като си помисля, май

когато къщата градеше тати,

все връщаше ме: „Нещо друго дай!“.

Когато камък с форма подходяща

все пак се случваше да му подам,

не казва нищо, само го подхваща

отсам-оттам, мърморейки: „Не знам“.

Какво не знае, Боже, като знае —

това е, ама клима като кон,

зер ако каже думата „Това е“,

зидът ще рухне като Йерихон?

Баща ми колко прав е бил тогава,

защото къщата го надживя,

ала след нея ще го надживява

не друго, а това: „Не е това!“.

1982

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.